ΚΑΝΟΝΙΣΜΟΣ (ΕΚ) αριθ. 7/2000 ΤΟΥ ΣΥΜΒΟΥΛΙΟΥ

της 21ης Δεκεμβρίου 1999

για την τροποποίηση του κανονισμού (ΕΚ) αριθ. 517/94 του Συμβουλίου περί της θεσπίσεως κοινών κανόνων για τις εισαγωγές κλωστοϋφαντουργικών προϊόντων από ορισμένες τρίτες χώρες τα οποία δεν καλύπτονται από διμερείς συμφωνίες, πρωτόκολλα ή άλλους διακανονισμούς ή άλλους κοινοτικούς κανόνες εισαγωγής

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133,

την πρόταση της Επιτροπής,

Εκτιμώντας τα ακόλουθα:

(1) ο κανονισμός (ΕΚ) αριθ. 517/94(1), και ειδικότερα τα παραρτήματά του ΙΙΙΒ και VI, καθορίζει τα ετήσια ποσοτικά όρια για ορισμένα προϊόντα καταγωγής Βοσνίας-Ερζεγοβίνης και Κροατίας·

(2) ο κανονισμός (ΕΚ) αριθ 6/2000 του Συμβουλίου της 17ης Δεκεμβρίου 1999 σχετικά με το καθεστώς που εφαρμόζεται στα προϊόντα καταγωγής της πρώην Γιουγκοσλαβικής Δημοκρατίας της Μακεδονίας και της Σλοβενίας(2), εισάγει τον καταμερισμό των συνολικών παραχωρήσεων σε ειδικές παραχωρήσεις χώρας για τη Βοσνία-Ερζεγοβίνη και την Κροατία·

(3) είναι σκόπιμο επίσης να εφαρμοστεί αυτή η προσέγγιση στα κλωστοϋφαντουργικά προϊόντα και έτσι να γίνει καταμερισμός των υπαρχόντων κοινών ποσοτικών περιορισμών σε ειδικούς περιορισμούς χώρας για τη Βοσνία-Ερζεγοβίνη (30 %) και για την Κροατία (70 %) σύμφωνα με τα εμπορικά πρότυπα και την πραγματική χρησιμοποίηση των ποσοτικών ορίων κατά τα τελευταία τρία χρόνια (1996-1999), και επομένως να τροποποιηθούν τα παραρτήματα ΙΙΙΒ και VI του κανονισμού του Συμβουλίου (ΕΚ) αριθ. 517/94·

(4) το Συμβούλιο Γενικών Υποθέσεων της 13ης Σεπτεμβρίου 1999 κάλεσε την Επιτροπή να εξετάσει τις πιθανές βελτιώσεις των ισχυόντων μέτρων·

(5) είναι επομένως σκόπιμο να αυξηθούν τα επίπεδα των ποσοστώσεων για τη Βοσνία-Ερζεγοβίνη και την Κροατία, λαμβάνοντας ως βάση το συντελεστή αύξησης των ποσοστώσεων ανά κατηγορία που είχε προβλεφθεί σε συμπληρωματικό πρωτόκολλο της συμφωνίας συνεργασίας μεταξύ της Ευρωπαϊκής Οικονομικής Κοινότητας και της Σοσιαλιστικής Ομοσπονδιακής Δημοκρατίας της Γιουγκοσλαβίας για το εμπόριο κλωστοϋφαντουργικών προϊόντων, που είχε συναφθεί με την απόφαση 90/649/ΕΟΚ(3)·

(6) είναι σκόπιμο να επιτραπεί σε ορισμένες περιπτώσεις να εκδίδονται οι άδειες εισαγωγής με ηλεκτρονικά μέσα·

(7) τα επίπεδα των ποσοστώσεων για την κατηγορία 6 για το έτος 1999 για τη Βοσνία-Ερζεγοβίνη και την Κροατία θα πρέπει να αυξηθούν ώστε να απορροφήσουν ορισμένες αιτήσεις που εκκρεμούν,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Τα παραρτήματα ΙΙΙΒ και VI του κανονισμού (ΕΚ) αριθ. 517/94 του Συμβουλίου αντικαθίστανται από τα παραρτήματα που εμφαίνονται στα παραρτήματα Ι και ΙΙ, αντίστοιχα, του παρόντος κανονισμού.

Άρθρο 2

Στο άρθρο 21, προστίθεται η ακόλουθη παράγραφος: "4. Η άδεια εισαγωγής μπορεί να εκδίδεται με ηλεκτρονικά μέσα κατόπιν αιτήσεως του συγκεκριμένου εισαγωγέα. Έπειτα από δεόντως αιτιολογημένη αίτηση του εν λόγω εισαγωγέα, και υπό τον όρο ότι τηρούνται οι διατάξεις της παραγράφου 3 του παρόντος άρθρου, η άδεια εισαγωγής που εκδίδεται με ηλεκτρονικά μέσα μπορεί να αντικατασταθεί από έγγραφη άδεια εισαγωγής από την αρμόδια αρχή του ιδίου κράτους μέλους που είχε εκδώσει την αρχική άδεια εισαγωγής. Ωστόσο, αυτή η αρχή εκδίδει την άδεια εισαγωγής εγγράφως μόνον αφού έχει εξασφαλίσει ότι έχει ακυρωθεί η άδεια σε ηλεκτρονική μορφή.

Η Επιτροπή μπορεί, σύμφωνα με τη διαδικασία που προβλέπεται στο άρθρο 25 παράγραφοι 1, 2 και 3, να θεσπίσει κάθε αναγκαίο μέτρο για την εφαρμογή της παρούσας παραγράφου."

Άρθρο 3

Για να εξεταστούν ορισμένες πρόσθετες αιτήσεις για άδειες εισαγωγής που υποβλήθηκαν το 1999, στο παράρτημα ΙΙΙΒ υπό "Βοσνία-Ερζεγοβίνη και Κροατία", κατηγορία 6, η ποσότητα "1415" αντικαθίσταται από "1465".

Άρθρο 4

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Το άρθρο 1 εφαρμόζεται με ισχύ από 1ης Ιανουαρίου 2000 και το άρθρο 2 εφαρμόζεται με ισχύ από 20ής Δεκεμβρίου 1999.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 21 Δεκεμβρίου 1999.

Για το Συμβούλιο

Ο Πρόεδρος

T. HALONEN

(1) ΕΕ L 67 της 10.3.1994, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 1457/97 της Επιτροπής (ΕΕ L 199 της 26.7.1997, σ. 6).

(2) Βλέπε σελίδα 1 της παρούσας Επίσημης Εφημερίδας.

(3) ΕΕ L 352 της 15.12.1990, σ. 120.

ΠΑΡΑΡΤΗΜΑ Ι

"ΠΑΡΑΡΤΗΜΑ ΙΙΙ Β

Ετήσια κοινοτικά ποσοτικά όρια που αναφέρονται στο άρθρο 2 παράγραφος 1 τέταρτη περίπτωση

Δημοκρατία Βοσνίας-Ερζεγοβίνης

>ΘΕΣΗ ΠΙΝΑΚΑ>

Δημοκρατία Κροατίας

>ΘΕΣΗ ΠΙΝΑΚΑ>

Ομοσπονδιακή Δημοκρατία Γιουγκοσλαβίας (Σερβία και Μαυροβούνιο)

>ΘΕΣΗ ΠΙΝΑΚΑ>"

ΠΑΡΑΡΤΗΜΑ ΙΙ

"ΠΑΡΑΡΤΗΜΑ VΙ

ΚΑΘΕΣΤΩΣ ΠΑΘΗΤΙΚΗΣ ΤΕΛΕΙΟΠΟΙΗΣΗΣ

Ετήσια κοινοτικά ποσοτικά όρια που αναφέρονται στο άρθρο 4

Δημοκρατία Βοσνίας-Ερζεγοβίνης

>ΘΕΣΗ ΠΙΝΑΚΑ>

Δημοκρατία Κροατίας

>ΘΕΣΗ ΠΙΝΑΚΑ>

Ομοσπονδιακή Δημοκρατία Γιουγκοσλαβίας (Σερβία και Μαυροβούνιο)

>ΘΕΣΗ ΠΙΝΑΚΑ>"